Nestanak struje poremetio poslovanje diljem američkog sjeveroistoka (16/8/03) - 2003-08-16
Stotine letova su otkazane, benzinske crpke ne rade, a restorani bacaju hranu
Američke i kanadske avio-kompanije otkazale su i jučer stotine letova zbog nestanka struje na istočnoj obali Sjedinjenih Država. Najveći svjetski avio-prijevoznik American Airlines, otkazao je tijekom dana 183 letova, no taj bi broj mogao i porasti. Air Canada je jučer ponovno bila prisiljena potpuno obustaviti poslovanje, nakon što još jednog raspada njenih sistema za izvanredne situacije u njenom zračnom čvorištu u Torontu. Otkazivanje letova obuhvatilo je uglavnom šest većih zračnih luka – dvije u New Yorku, te u Clevelandu, Detroitu i Torontu. Međutim, otkazani letovi poremetili su zračni promet diljem Sjedinjenih Država i Kanade, tako da mnogi putnici usred ljetne sezone godišnjih odmora nisu mogli putovati. Nestanak struje također je drugi dan zaredom pogodio i mnoge kompanije. Dva najveća svjetska proizvođača automobila – General Motors i Ford – nisu mogli jučer otvoriti svoja sjedišta, niti 35 svojih pogona. U područjima zahvaćenim nestankom struje ne rade niti benzinske crpke, jer njihov rad ovisi o električnoj energiji. Prekinuta je i mobilna telefonija, a mnogi restorani i trgovine živežnim namirnicama bili su prisiljeni podijeliti ili baciti u smeće hranu koja se lako kvari. Željeznička kompanija Amtrak, koja prometuje duž sjeveroistočnog koridora, ponovno je uspostavila ograničeni željeznički promet između Washingtona i New Yorka, ali njeni vlakovi još uvijek ne mogu do Bostona. Njujorška burza jučer je bila otvorena. Znak za početak rada dao je njujorški gradonačelnik Michael Bloomberg.